Burjassot compta amb quatre semàfors adaptats per a persones amb discapacitat visual
2025-07-24

Compromés amb la ciutadania i pensant sempre a avançar i a ajudar-la en tot ellò que estiga a la seua mà, l’Ajuntament de Burjassot, des de l’àrea de Serveis Municipals, dirigida per Manuel Pérez Menero, ha millorat el pas de les persones invidents per diferents semàfors del municipi.

L’objectiu és que les persones amb alguna mena de discapacitat visual tinguen seguretat i facilitat en l’encreuament em diverses zones amb semàfors per als vianants. Per a això, s’han instal·lat uns mòduls, homologats per l’ONCE, amb funcions de connexió per bluetooth al telèfon mòbil i radiofreqüència a través d’usos per comandaments a distància. Aquesta acció naix a conseqüència d’una petició dels alumnes i alumnes de 5é de Primària del col·legi San Miguel Arcàngel, que van sol·licitar a l’Alcaldia, disposar d’aquest sistema per a millorar la circulació pel municipi de les persones amb discapacitat visual.

Aquest sistema permet que l’invident sol·licite el poder passar, ja siga amb un transmissor, en aquest cas el seu propi telèfon mòbil, o bé a través d’un polsador. Amb això, hi haurà un senyal acústic que li permetrà creuar el pas de vianants de manera segura. Aquest polsador es podrà sol·licitar a l’Ajuntament de Burjassot una vegada instal·lats els mòduls.

En una primera actuació, s’han instal·lat els mòduls en els semàfors situats en els encreuaments del carrer Blasco Ibáñez amb la Plaça Baltasar Mallent; en el carrer Pintor Goya, en el semàfor que va des del Parc de La Granja cap al Mercat Municipal; en el carrer del Professor Enrique Tierno Galván, al costat del col·legi de La Nativitat i en el carrer Blasco Ibáñez, a l’altura del carrer Pintor Pinazo.

Així mateix, des de l’àrea de Serveis Municipals s’està treballant perquè el pròxim semàfor que tinga aquests mòduls siga el situat a l’entrada de Burjassot, des de la CV-35, també al carrer Professor Enrique Tierno Galván.

Amb aquesta acció, Burjassot continua treballant per a eliminar, en tot allò possible, les barreres arquitectòniques del municipi, millorant amb això la seua accessibilitat.